Forslag til RÅDETS BESLUTNING om bemyndigelse af Luxembourg til i overensstemmelse med artikel 8, stk. 4, i direktiv 92/81/EØF at anvende en differentieret punktafgiftssats for svovlfattig dieselolie

(forelagt af Kommissionen)

BEGRUNDELSE

1. Fremsættelse af anmodningen

Ved brev af 3. december 2001 informerede Luxembourg i henhold til artikel 8, stk. 4, i Rådets direktiv 92/81/EØF om harmonisering af punktafgiftsstrukturen for mineralolier [1] Kommissionen om sit ønske om at indføre en differentieret punktafgiftssats på dieselolie med et maksimalt svovlindhold på 50 ppm.

[1] EFT L 316 af 31.10.1992, s. 12, direktiv senest ændret ved direktiv 94/74/EF (EFT L 365 af 31.12.1994, s. 46).

Ved svovlfattig dieselolie forstås dieselolie, hvis svovlindhold opfylder de miljømæssige tekniske specifikationer (50 ppm), således som de er defineret for dette brændstof i Europa-Parlamentets og Rådets direktiv 98/70/EF af 13. oktober 1998 om kvaliteten af benzin og dieselolie [2].

[2] EFT L 350 af 28.12.1998, s. 58, direktiv om ændring af Rådets direktiv 93/12/EØF (EFT L 74 af 27.3.1993, s. 81).

Ifølge de luxembourgske myndigheder har den foreslåede punktafgiftsnedsættelse til formål at fremme forbruget af et mere miljøvenligt brændstof.

Punktafgifterne skal ifølge planen stige med 15 EUR pr. 1 000 liter for dieselolie med et svovlindhold på over 50 ppm. Konkret vil den sats på 246,65 EUR pr. 1 000 l, der for øjeblikket finder anvendelse på dieselolie, for fremtiden kun skulle anvendes på svovlfattig dieselolie, mens der for dieselolie med et svovlindhold på over 50 ppm påtænkes anvendt en ny sats på 261,65 EUR. Indførelsen af den differentierede sats vil efter al sandsynlighed snart føre til, at dieselolie med et svovlindhold på over 50 ppm, hvis pris vil stige med 0,7 LUF pr. l, dvs. 0,02 EUR pr. l, forsvinder fra markedet.

Luxembourg anmoder om tilladelse til at lade foranstaltningen træde i kraft den 1. januar 2002 og udløbe den 1. januar 2004.

Luxembourg mener ikke, at punktafgiftsdifferentieringen udgør en form for statsstøtte, bl.a. fordi den har generel karakter og er gældende for alle forbrugere inden for alle økonomiske sektorer.

2. Kommissionens bedømmelse

I henhold til artikel 8, stk. 4, i Rådets direktiv 92/81/EØF om harmonisering af punktafgiftsstrukturen for mineralolier kan Rådet med enstemmighed på forslag af Kommissionen give en medlemsstat tilladelse til at indføre yderligere fritagelser eller lempelser, hvis særlige politiske hensyn taler herfor.

Ved brev af 3. december 2001 anmodede Luxembourg om ret til at kunne anvende en differentieret punktafgiftssats på svovlfattig dieselolie (50 ppm) fra og med den 1. januar 2002.

De øvrige medlemsstater er i medfør af direktiv 92/81/EØF blevet informeret om Luxembourgs anmodning.

Afgiftsdifferentieringen gennemføres ved en forhøjelse af punktafgiften på 15 EUR pr. 1 000 l dieselolie med et svovlindhold på over 50 ppm. Den nuværende sats på 246,65 EUR pr. 1 000 l dieselolie vil for fremtiden kun finde anvendelse på svovlfattig dieselolie, mens der for dieselolie med et svovlindhold på over 50 ppm påtænkes anvendt en ny sats på 261,65 EUR.

Kommissionen noterer sig, at de differentierede punktafgiftssatser dermed overholder de mindstesatser, der i henhold til artikel 4 og 5 i direktiv 92/82/EØF [3] skal være gældende i Fællesskabet.

[3] EFT L 316 af 31.10.1992, s. 19, direktiv senest ændret ved direktiv 94/74/EF (EFT L 365 af 31.12.1994, s. 46).

Kommissionen anerkender betydningen af skattemæssige incitamenter til fremme af anvendelsen af mere miljøvenlige brændstoffer, og efter en tilbundsgående undersøgelse har Kommissionen konstateret, at punktafgiftsnedsættelsen vil være af generel karakter, dvs. at ordningen vil komme alle forbrugere, der erhverver svovlfattig benzin i Luxembourg, til gode. Endvidere vil disse brændstoffer være til stede i tilstrækkelige mængder og i tilfredsstillende kvalitet.

Undtagelsesbestemmelsen har et miljømæssigt sigte, og der er ingen tvivl om, at foranstaltningen vil medvirke til at forbedre luftkvaliteten.

Punktafgiftsnedsættelsen er tidsbegrænset, idet den udløber den 31. december 2003, medens brugen af denne form for brændstof i henhold til Europa-Parlamentets og Rådets direktiv 98/70/EF af 13. december 1998 om kvaliteten af benzin og dieselolie efter planen gøres obligatorisk fra og med den 1. januar 2005. I henhold til artikel 8, stk. 4, i direktiv 92/81/EØF kan undtagelsesbestemmelser imidlertid i princippet først træde i kraft, når Rådet har givet sin godkendelse, jf. andre aspekter af fællesskabsretten. Kommissionen har derfor til hensigt at foreslå en ikrafttrædelsesdato, der giver den fornødne tid til, at forslaget til beslutning om Rådets godkendelse af foranstaltningen kan vedtages, dvs. den 1. april 2002.

Endelig noterer Kommissionen sig, at Rådet har tilladt Nederlandene [4] og Irland [5] at gennemføre en punktafgiftsdifferentiering for dieselolie med en maksimal ppm-værdi på 50. Endvidere har Rådet givet tilladelser til lignende undtagelsesbestemmelser for brændstoffer (benzin og dieselolie) med et svovlindhold på under 50 ppm i Tyskland [6] og Belgien [7].

[4] Rådets beslutning 2001/229/EF af 12.3.2001 (EFT L 84 af 23.3.2001).

[5] Rådets beslutning 2002/23/EF af 4.12.2001 (EFT L 11 af 15.1.2002).

[6] Beslutning 2000/283/EF af 10.4.2000 indeholder bestemmelse om, at Tyskland fra den 1.11.2001 til den 31.12.2002 er berettiget til at anvende en differentieret punktafgiftssats for brændstoffer med et svovlindhold på maksimalt 50 ppm under forudsætning af at bestemmelserne i Rådets direktiv 92/82/EØF af 19.10.1992 om indbyrdes tilnærmelse af punktafgiftssatserne for mineralolier, navnlig mindstesatserne i artikel 4 og 5, overholdes.

[7] Rådets beslutning 2001/439/EF af 5.6.2001 (EFT L 155 af 12.6.2001).

3. Beslutning

I henhold til artikel 8, stk. 4, i Rådets direktiv 92/81/EØF foreslår Kommissionen hermed Rådet at træffe beslutning om at bemyndige Luxembourg til fra og med den 1. april 2002 til og med den 31. december 2003 at anvende en differentieret punktafgiftssats på maksimalt 15 EUR pr. 1 000 liter svovlfattig dieselolie (maksimalt 50 ppm), der anvendes som brændstof.

Forslag til RÅDETS BESLUTNING om bemyndigelse af Luxembourg til i overensstemmelse med artikel 8, stk. 4, i direktiv 92/81/EØF at anvende en differentieret punktafgiftssats for svovlfattig dieselolie

(Kun den franske udgave er autentisk)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 92/81/EØF af 19. oktober 1992 om harmonisering af punktafgiftsstrukturen for mineralolier [8], særlig artikel 8, stk. 4,

[8] EFT L 316 af 31.10.1992, s. 12, direktiv senest ændret ved direktiv 94/74/EF (EFT L 365 af 31.12.1994, s. 46).

under henvisning til forslag fra Kommissionen [9], og

[9] EFT L [...] af [...], s. [...].

ud fra følgende betragtninger:

(1) Luxembourg har anmodet om tilladelse til at anvende en differentieret punktafgiftssats for svovlfattig dieselolie (maks. 50 ppm), der anvendes som brændstof.

(2) De øvrige medlemsstater er blevet informeret om Luxembourgs anmodning.

(3) Afgiftsdifferentieringen gennemføres ved en forhøjelse af punktafgiften på 15 EUR pr. 1 000 liter på dieselolie med et svovlindhold på over 50 ppm. Punktafgiftssatserne ligger dermed over Fællesskabets mindstesats, der er fastsat i Rådets direktiv 92/82/EØF af 19. oktober 1992 om indbyrdes tilnærmelse af punktafgiftssatserne for mineralolier [10].

[10] EFT L 316 af 31.10.1992, s. 19, direktiv senest ændret ved direktiv 94/74/EF.

(4) Undtagelsesbestemmelsen har et miljømæssigt sigte, og der er ingen tvivl om, at foranstaltningen vil medvirke til at forbedre luftkvaliteten.

(5) Den svovlfattige dieselolie opfylder de miljømæssige tekniske specifikationer (maks. 50 ppm), som er fastlagt i Europa-Parlamentets og Rådets direktiv 98/70/EF af 13. oktober 1998 om kvaliteten af benzin og dieselolie og om ændring af Rådets direktiv 93/12/EØF [11]. I overensstemmelse med bestemmelserne i artikel 4 i dette direktiv vil anvendelsen af dieselolie med en maksimalværdi på 50 ppm i princippet blive gjort obligatorisk fra og med den 1. januar 2005. Den luxembourgske punktafgiftsdifferentieringsordning udløber den 31. december 2003.

[11] EFT L 350 af 28.12.1998, s. 58, direktiv senest ændret ved Kommissionens direktiv 2000/71/EF (EFT L 287 af 14.11.2000, s. 46).

(6) Ud fra de foreliggende oplysninger mener Kommissionen og samtlige medlemsstater ikke, at anvendelsen af en differentieret punktafgiftssats for svovlfattig gasolie vil medføre konkurrenceforvridning, der strider mod den fælles interesse, eller virke hæmmende for det indre marked.

(7) Kommissionen gennemgår med mellemrum fritagelser og nedsættelser med henblik på at sikre, at de ikke virker konkurrenceforvridende, at de ikke virker hæmmende på det indre marked, og at de ikke er i modstrid med Fællesskabets miljøpolitik -

VEDTAGET FØLGENDE BESLUTNING:

Artikel 1

Luxembourg bemyndiges til fra og med den 1. april 2002 til og med den 31. december 2003 at anvende en differentieret punktafgiftssats for svovlfattig dieselolie (maksimalt 50 ppm), der anvendes som brændstof.

Artikel 2

Den under artikel 1 nævnte punktafgiftsdifferentiering må ikke overstige 15 EUR pr. 1 000 l brændstof.

Punktafgiftssatserne for dieselolie, der anvendes som brændstof, skal overholde bestemmelserne i Rådets direktiv 92/82/EØF, navnlig bestemmelserne vedrørende minimumssatsen i artikel 5.

Artikel 3

Denne beslutning udløber den 31. december 2003.

Artikel 4

Denne beslutning er rettet til Storhertugdømmet Luxembourg.

Udfærdiget i Bruxelles, den

På Rådets vegne

Formand